Saksa kantsler Angela Merkel sai 14 Euroopa Liidu riigilt lubaduse aidata kaasa asüülitaotlusele äraütleva vastuse saanud migrantide tagasisaatmisele, teatas uudisteagentuur dpa laupäeval.
Agentuuri andmetel andnud Merkel koalitsioonipartneritele saadetud kirjas teada, et soovib luua "ankrupaiku" Saksamaale jõudnud migrantidele taotluste menetlemise ajaks.
Merkeli valitsuse siseminister Horst Seehofer on ähvardanud, et kui asüülitaotlejate tagasisaatmises üleeuroopalist kokkulepet ei sünni, hakkab Saksamaa neid juulis piirilt tagasi saatma.
Reedel lahkus Merkel Brüsselist Euroopa Liidu tippkohtumiselt Kreeka ja Hispaania lubadusega võtta tulevikus Saksa-Austria piirilt tagasi inimesed, kes on neil varjupaigataotlejatena registreeritud.
Allikas: AP-BNS